**Ugotovitve po prvem delu čebulnega testa**

Ob analizi prve skupine čebule, ki je bila v vodi od 22. 3. do 3. 4. 2023, smo ugotavljali le parametre v zvezi s koreninicami. Zavedamo se, da nam to da le omejene rezultate in možnosti sklepanja. Samo s to analizo ne moremo reči, da je ena voda boljša za pitje kot druga, ugotavljamo pa lahko, da se kakovost na nek način razlikuje.

Izmed vzorcev izstopata dva: vzorec vode iz Leskovškega potoka, ki je bil vzet blizu OŠ Leskovec, izstopa po številu korenin, njihovi teži in njihovi dolžini. Sklepamo lahko, da je bilo v tej vodi največ mineralov, ki večinoma pospešujejo rast čebule (amonijevi ioni, nitratni ioni, nitritni ioni, fosfatni ioni). Iz dejavnosti v okolici in v povirju tega potoka lahko sklepamo na večjo rabo mineralnih gnojil ali komunalnih odplak. V nadaljnji kemijski analizi te vode nas bodo posebej zanimali nitritni ioni, ker so človekovemu zdravju najbolj škodljivi.

Drugi vzorec, ki izstopa, je vzorec destilirane vode. V njej so čebulicam zrasle najšibkejše koreninice po teži in dolžini. To smo pričakovali, saj v destilirani vodi ni mineralov, ki so potrebni za rast. Kar je koreninic, so zrasle zaradi založnih snovi, ki jih ima čebula v svojih luskolistih.

Pri drugi skupini čebule, ki je v poskusu od 7. 4. dalje, bomo opravili tudi kemijsko analizo vode. Rezultate bomo primerjali s Pravilnikom o pitni vodi, v katerem so določene dovoljene mejne vrednosti.

Želeli bi si opraviti tudi analize koreninic pod mikroskopom, pri čemer bi iskali napake pri delitvi celic ter poškodovane in okvarjene kromosome, a bi za to potrebovali mikroskop z vsaj 1000-kratno povečavo, ki pa nam ni na razpolago.

**REZULTATI:**

|  |  |  |  |
| --- | --- | --- | --- |
|  | Povpr. št. koreninic ene čebule | Povpr. teža koreninic ene čebule | Povpr. dolžina koreninic ene čebule |
| **Vzorec vode iz Leskovškega potoka:** | **36 koreninic** | **0,8 g** | **6,2 cm** |
| **Voda iz plastenke, ki jo dobimo pri šolski malici:** | **25 koreninic** | **0,3 g** | **3,7 cm** |
| **Voda iz šolske pipe:** | **20 koreninic** | **1,1 g** | **5,8 cm** |
| **Izvirska voda iz Kozjega:** | **22 koreninic** | **0,2 g** | **4,2 cm** |
| **Voda iz reke Save (pri Žadovinku, takoj po izlivu odplak):** | **21 koreninic** | **0,5 g** | **3,4 cm** |
| **Destilirana voda:** | **25 koreninic** | **0,2 g** | **3 cm** |